Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat selkkausten ehkäiseminen Afrikassa (AKT-EU/2096/97/lopull.)

AKT-EU-edustajakokous, joka

kokoontui Brysselissä 17. 20. maaliskuuta 1997,

ottaa huomioon aikaisemmat päätöslauselmansa, erityisesti Dakarissa, Librevillessä ja Brysselissä hyväksytyt päätöslauselmat,

A. ottaa huomioon Afrikassa tapahtuvien selkkausten määrän, vakavuuden ja keston; muistuttaa erityisesti jännittyneestä tilanteesta Burundissa, Angolassa, Ruandassa ja monilla muilla seuduilla,

B. ottaa huomioon, että nämä selkkaukset ilmenevät useimmiten sisällissotina tai etnisinä selkkauksina, jotka puhkeavat yhden valtion sisällä, ja johtuvat useimmiten taloudellisista kriiseistä ja/tai hallitusten välinpitämättömästä asenteesta ihmisoikeuksien kunnioittamista kohtaan,

C. ottaa huomioon valtavan pakolaisvirran Afrikan valtioiden sisällä ja hätäsiirtolaisten määrän kaikkialla maailmassa (8,5 miljoona vuonna 1996),

D. ottaa huomioon, että kansojen, kansalaisjärjestöjen, jopa hallitusten esittämät vetoomukset kansainvälisiin päätöksentekijöihin jäävät liian usein vaille vastakaikua, kuten Zairen vaikea pakolaisongelma jälleen kerran osoittaa,

E. toteaa huolestuneena, että humanitaarisen toiminnan määrän ja kulujen kasvu aiheuttaa yhä enemmän taloudellisia ongelmia suurille kansainvälisille järjestöille ja että tämän vuoksi on tehtävä kaikki mahdollinen uhkaavien selkkausten ja kriisien puhkeamisen estämiseksi,

F. on vakuuttunut, että kansainvälisellä yhteisöllä on henkilöstö-, viestintä- ja rahoitusvarat selkkausten ennakointi- ja ehkäisystrategioiden täytäntöön panemiseksi; on vakuuttunut myös siitä, että vaikka tarvittavat oikeudelliset keinot vielä puuttuvatkin, kysymys on ainoastaan poliittisesta tahdosta,

G. palauttaa mieliin, että OAU:n peruskirjassa vuodelta 1963 tähdätään Afrikan valtioiden yhtenäisyyden ja solidaarisuuden lisäämiseen, niiden yhteistyön yhteensovittamiseen ja tehostamiseen kansalaisten elintason kohottamiseksi,

H. palauttaa mieliin, että tämän politiikan mukaisesti OAU on ottanut vuodesta 1993 käyttöön mekanismin selkkausten ehkäisemiseksi, hallitsemiseksi ja ratkaisemiseksi ja korostaa, että erityinen painopiste asetettiin ehkäisyyn,

I. palauttaa mieliin OAU:n Tunisian ja Addis Abeban päätöslauselmat, joissa tunnustetaan tarve ottaa käyttöön afrikkalaiset joukot, jotka vastaavat selkkausten ehkäisemisestä, sekä vuoden 1995 Kairon toimintasuunnitelman hyväksymisen, jossa kyseinen järjestö ilmoitti ottavansa käyttöön elimen selkkausten ehkäisemiseksi, ja muistuttaa mieliin, että tilaisuuteen kokoontuneet valtion ja hallitusten päämiehet myönsivät, että minkäänlainen kehitys ei ole mahdollista ilman demokratiaa ja rauhaa;

1. Toistaa useaan otteeseen esittämät pyyntönsä kansainvälisten yhteistyöpolitiikan rakenteiden käyttöönotosta, joilla olisi käytettävissään riittävät ja tehokkaat keinot selkkausten ehkäisemiseksi käynnistämällä ensitilassa välitystoimet;

2. Tukee OAU:n jäsenvaltioilleen antamia suosituksia ja erityisesti suositusta kiintiöiden perustamisesta tai nimittämisestä sellaisille armeijan osille, joille annetaan selkkausten ehkäisemistä ja rauhanturvaamistoimia koskevaa erityiskoulutusta, ja pyytää selontekoa toteutettavista tai jo toteutetuista toimista;

3. Toistaa omat sekä monien yksityisten tai julkisten kansainvälisten toimijoiden toiveet, että kansainvälisiin teksteihin sisällytetään myös humanitaarinen oikeus ja että nopean hälytysjärjestelmän lisäksi otetaan käyttöön myös parempi humanitaarisia toimia koskeva tiedotusverkosto;

4. Toivoo, että selkkausten ehkäisytoimet kuuluvat olennaisen osana kehitysapuun ja pyytää komissiota tekemään esityksiä tällä alalla;

5. Toistaa toiveensa, että seuraavassa hallitusten välisessä konferenssissa luodaan perusta ja määritellään toimintakeinot todelliselle yhteiselle ulko- ja turvallisuuspolitiikalle;

6. Pyytää unionin neuvostoa ja komissiota, yhteistyössä OAU:n ja muiden suurten kansainvälisten järjestöjen kanssa, jatkamaan ja tukemaan konferenssien ja työ- ja tutkimusryhmien järjestämistä laajamittaisten ongelmien käsittelemiseksi erityisesti Suurten järvien alueella ja muilla Afrikan alueilla, joilla selkkauksia ilmenee;

7. Pyytää neuvostoa tarkastelemaan mahdollisuutta perustaa yhteistyössä WEU:n kanssa eurooppalainen siviili- ja sotilasyksiköistä koostuva joukko-osasto, joka vastaa rauhanturvaamis- ja rauhanpalauttamistoimista tilanteen niin vaatiessa;

8. Suosittelee myös sellaisen eurooppalaisen siviilijoukko-osaston perustamista, joka vastaa humanitaaristen toimien tehostamisesta, kriisien rauhanomaisen ratkaisemisen edistämisestä, selkkausten ehkäisemisestä toteuttamalla luottamukseen ja vastavuoroisuuteen perustuvia toimenpiteitä erimielisten osapuolten, kansojen ja ryhmittymien kesken;

9. Vahvistaa sitoumuksensa eurooppalaisen kriisien ehkäisyn analysointikeskuksen perustamiseen ja korostaa, että tämän keskuksen on oltava yhteistyössä ja annettava tukea OAU:n selkkausten ehkäisemisen, hallinnan ja ratkaisemisen mekanismille, sekä pysyvän kansainvälisen sotarikostuomioistuimen perustamisen tärkeyttä;

10. Pyytää kaikkia kansainvälisiä toimijoita kiinnittämään joka yhteydessä erityistä huomiota pakolaisiin ja hätäsiirtolaisiin;

11. Katsoo, että on välttämätöntä harjoittaa tiukkaa ja kestävää tilanteiden seurantaa maissa, joissa Angolan tavoin on saatu aikaan rauhansopimus;

12. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, Yhdistyneiden kansakuntien turvallisuusneuvostolle, OAU:lle ja WEU:lle.